
Den parlamentariske utvikling i Washingtondekretet bygger på bruken av allerede eksisterende presidentdekreter, samt en rekke statlige byråer og institusjoner som har som formål blant annet å sikre gjennomføringen av disse dekretene i spesielle situasjoner. Se bak i boken.

«Dedisert til Elisabeth og Lennart Sane for deres store innsats og uunnværlige tillit.»


«Over hele verden og særlig i de nyere nasjoner kommer unge menn til makten –menn som ikke er blindet av gammel frykt og hat og rivalisering –unge menn som kan frigjøre seg fra alle gamle slagord og illusjoner og mistanker.»



JOHN F. KENNEDY

Tale etter nominasjonen som demokratenes kandidat på nasjonalkonventet i Los Angeles den 15. juli 1960.


Forord

Hvis det er noe som er sikkert i verdenshistorien, er det at ingenting er sikkert. Ingenting varer evig, og ingenting er uforgjengelig. Helten fra i går er morgendagens skurk, og store rikdommer kommer og går. Alt er epoker. Fønikernes rike, Romerriket, Frankerriket, osmanernes rike og de bysantinske imperiene, faraoenes Egypt, demokratiets vugge i Hellas. Alle verdensmaktene som forsvant.

Noen ganger tar det hundrevis av år, andre ganger skjer det plutselig.

Hvem skulle ha trodd at en enkelt hendelse 11. september 2001 kunne forandre verdens stabilitet så grunnleggende? Hvem kunne ha ant at et enkelt skudd i Sarajevo skulle utløse en verdenskrig med millioner av døde? At en supermakt som Sovjetunionen og hele østblokken kunne kollapse i løpet av ganske kort tid? At Adolf Hitler i fredstid kunne komme unna med å myrde hele SA-korpsets lederskap på en eneste natt? Og hvem kunne med hundreårskrigen og korstogene og inkvisisjonen in mente ha forutsagt at hovedtemaet for krig og uro i verden i det enogtyvende århundre ville bli religion i alle mulige avskygninger? Eller at tolv karikaturer kunne samle den muslimske verden i dyp vrede?

I 1975 tømte Pol Pots Røde Khmer-styrker alle Kambodsjas storbyer for mennesker i løpet av noen uker, og et redselsregime uten like så dagens lys. Siden den gangen har lignende radikale omveltninger i løpet av uker eller måneder funnet sted overalt i verden: i Indonesia, i Khomeinis Iran, i Milosevics og Karadzics Jugoslavia, i Rwanda og i Idi Amins Uganda. Folk er blitt forfulgt, deportert og utrensket, lover og domstoler er blitt satt til side, og den slags tilstander søker de såkalt siviliserte statene å sikre seg mot med alle demokratiets tilgjengelige midler: lov og rett, regler og forordninger.

I Europa vil man trygge freden gjennom fellesskapet i EU, og nye stater inviteres naturlig og sjenerøst inn i varmen. Det er den sikreste veien til stabilitet i vår region, mener politikerne. Spørsmålet er om vi glemmer at vi samtidig er i ferd med å bygge opp en supermakt som tross de fredelige hensiktene nødvendigvis må utfordre andre stormakter kulturelt, militært og økonomisk. Russland, Kina og en eventuell fremtidig konføderasjon av arabiske eller muslimske stater synes i hvert fall ikke å kunne dra noen umiddelbare fordeler av den ekspansive EU-politikken.

George Washington, USAs første president, uttalte en gang «at man kan ikke stole på noe land lenger enn dets egne interesser tilsier det, og at ingen forsiktig statsmann eller politiker vil avvike fra denne regelen. At nasjonale interesser er sterkere enn ideologi». På tross av disse ordene, og selv om verdenshistorien forteller oss at stabilitet ikke eksisterer noe sted på lengre sikt, har Washingtons etterfølgere i presidentembetet gang på gang kjempet for at USA skulle bidra aktivt til å sikre den såkalte stabiliteten i verden, og mange undertrykte folkeslag og individer har mye å takke denne nasjonen for. Men samtidig med alt dette har nasjonen i senere år også gjennomført en rekke forfatningsmessige justeringer som Det hvite hus selv har kalt ’the biggest restructuring of the federal government since 1947’. En omstrukturering av forfatningen som, med feil mennesker i ledelsen, i verste fall vil kunne få uoverskuelige konsekvenser. Konsekvenser som kan føre tanken hen på noen av de nasjonene som amerikanske tropper i tidens løp har sett seg nødt til å komme til unnsetning.

Med opprettelsen av Departementet for hjemlandets sikkerhet, The Department of Homeland Security, har president George W. Bush sørget for at alle sikkerhetsorganisasjonene i USA er blitt samlet og koordinert under én administrasjon, og forskjellen på dette og lignende sikkerhetsapparater i Stalins Sovjetunionen og Hitlers Tredje rike må først og fremst søkes i hvilke oppgaver disse konstruksjonene er tiltenkt overfor landets egne borgere. Departementet ble jo opprettet etter den 11.september for primært å sikre landet mot terroristangrep utenfra, men muligheten til å overvåke og kontrollere landets egne borgere er også så absolutt til stede.

I denne romanen, Washingtondekretet, faller omstendighetene så uheldig ut at en amerikansk president plutselig mister det politiske gangsynet, og tross alle gode intensjoner igangsettes en utvikling som med eksplosiv fart fører landet inn i en tilstand hvor Sikkerhetsdepartementet med Krisehåndteringsbyrået FEMA og militæret misbrukes, og alle forfatningsmessige sikkerhetsventiler settes ut av kraft.

Det har skjedd før, og det vil skje igjen. Noen ganger overraskes man over hvor fort det kan skje, men slik er det med tidsfaktoren. Den kan virke svært overrumplende.

Min far, som var lege og teolog, hørte en gang en historie om en mann i rullestol som ble kjørt ut i den hellige kilden i Lourdes og opplevde det vidunderlige at et brukket bein som ikke ville leges, plutselig grodde sammen slik at han kunne gå i land ved egen hjelp. Helbredelsen ble omtalt som et stort mirakel, men min far, som var svært nøkternt anlagt, så det annerledes.

«Hva er det som er så mirakuløst ved at et skadet bein blir bra igjen?» sa han. «Det er da den mest selvfølgelige ting. Men på den annen side. Man kan jo undre seg over at det kunne skje så fort.»

Jussi Adler-Olsen


«La arbeidet i statsforvaltningen bli en stolt og interessant karriere. Og la hver mann og kvinne som arbeider i regjeringens tjeneste, uansett hvor og på hvilket nivå, bli i stand til å si med stolthet og ære i fremtiden: Jeg tjente De forente staters regjering den gangen nasjonen var i nød.»



JOHN F. KENNEDY

’Tale til Kongressen om Unionens tilstand’, 29. januar 1961.


Prolog

Seksten år tidligere

Lille Pete Bukowski hadde stått minst en time under skiltet på hovedvei 460 midt i Wakefield og speidet nedover mot veien til Jarratt. Familiens oljesprøytende, stempelbankende Buick var lett å høre på avstand, men bortsett fra den knastørre vinden og den monotone knirkingen i skiltet til Plantation Peanuts-butikken var alt stille. Så da kom nok ikke faren i dag.

Gutten skrapte med tennisskoen i grusen og forsøkte å stenge inne skuffelsen. Han hadde stått her mange slike dager før og visste godt at det ikke ble den siste, for slik hadde det vært siden faren hans fikk denne ekstrajobben med å spenne fast høyrebeinet til de dødsdømte til den elektriske stolen i Greensville Correctional Center. Når han hadde gjort det og morgenen var over og vakten ferdig, pleide de å møtes foran peanutbutikken, og da fikk Pete en av de store, blå boksene med nøttemiks. For jobben med henrettelsene ga bonus og jubeldager som ikke var vanlig i fengselsbetjent Bukowskis hjem, og barna fulgte derfor nøye med på hvem som skulle henrettes og når.

Inne i byen hadde de lenge spøkt med at guvernør Jansen begynte å bli bløt. Noen kalte ham liberal, men Canasta-gutta fra Ivor kalte ham en latterlig kujon av et kommunistsvin, og Petes far hadde heller ikke noe til overs for ham. Når guvernør Jansen utsatte henrettelsene, måtte familien Bukowski se langt etter ekstrainntekten, og selv om fangen ikke ble henrettet til fastsatt tid, var faren likevel blek som et lik hele neste dag på grunn av nervepåkjenningen. Slike dager tok på kreftene, og alle i huset var irriterte. Faren forbannet guvernøren ned i helvete og skylte ned den ene Budweiseren etter den andre, og til slutt begynte han å skrike til Pete og moren. Pete hatet disse dagene, derfor hatet han også guvernør Jansen. Han fikk i hvert fall ikke Canasta-guttas og farens stemme neste gang, det var helt sikkert, og han skulle ikke få Petes heller hvis han noen gang fikk sjansen.

Pete telte de tunge lastebilene som drønnet forbi fra Petersburg og forsøkte å tenke fremover. Ikveld skulle de se quiz på tv, og det elsket faren hans. Det var en jente i programmet som visste alt mulig. De kalte henne Doggie, og Pete skrek av latter hver gang de sa navnet hennes. Bare hun var flink i kveld og svarte riktig hele tiden, så ville ikke faren drikke så mye.

Han speidet enda en gang nordover og ruslet endelig bort fra butikken med alt digget.

Neste henrettelse var om en uke, og da var det en som virkelig fortjente det, sa alle. En av disse svartingene som ikke angret en dritt. En av dem som hadde sittet tiden sin ut.

Så lenge kunne han alltids vente på den store boksen med nøttemiks.


Kapittel 1

Samme høst

Selv om hun bare var fjorten år, var Doggie fullt klar over det.

På samme måte som alle eventyr har en begynnelse, får de også en slutt. Og for Doggie sluttet eventyret på den verst tenkelige måten.

Det hele begynte med at guvernør Jansens kontor sendte Virginias største lokale tv-stasjon et forslag til et nytt quizprogram, pluss startkapital til å dra det hele i gang.

Det skulle være en geografiquiz hvor alle som kunne svare på hva Kinas mest folkerike by het, ble invitert til å være med, og lokalstasjonen slo til.

Da prosjektørlysene i tv-studioet endelig ble tent, sto bare åtteogførti deltakere igjen etter utslagningsrundene, og sensasjonelt nok var det en jente på fjorten år blant de utvalgte. Ifire uker skulle spenningen holdes ved like, for både sponsoren Letherman Autodekk og guvernør Jansens kampanjekontor skulle ha full valuta for pengene og innsatsen.

De første to programmene ble sendt om ettermiddagen, men så ble det forfremmet til primetime, en søkkende god reklame for Letherman Autodekk. Snart klarte de ikke å ta unna etterspørselen, bilene ble stående og samle støv på verkstedene, og folk var rasende. Det var hva Letherman Autodekk hadde igjen for den kampanjen.

I mellomtiden utropte en samstemt presse raskt skolejenta med det sjarmerende smilet til selve nøkkelen til suksessen, og godt og vel tre fjerdedeler av Virginias befolkning sviktet de øvrige kanalene.

Det var ny rekord. Quizprogrammet «Rundt Den kinesiske mur» var en kjempehit. Salget av snacks og sixpacks steg dramatisk de dagene showet gikk på lufta.

Det var slikt som kunne gjøre publikum elleville.

Rundt omkring i hele Commonwealth Virginia veddet stort sett alle om utfallet. Alle hadde sine favoritter. Mange holdt en knapp på sheriffen fra en av statens minste distrikter, andre på en yppig blondine med silikonpupper og runde hofter, men langt de fleste stemte på jenta med de store smilehullene, quizens yngste deltaker, Dorothy Curtis, også kalt Doggie.

Hun var kvikk, hun visste mer enn de fleste voksne og hun lo befriende av studiovertens anstrengte vitser, så gud og hvermann fikk tårer i øynene og alle gjorde alt for å henge med og se om jentungen kunne klore seg fast helt til den bitre slutt.

Tre uker og tre programmer senere fikk Virginias tv-publikum endelig sine tre vinnere –og hvilke vinnere! Guvernør Jansen strålte som en Hollywood-stjerne, studioverten fikk dobbel lønn og avisene gikk amok. Mer populære vinnere var det ikke mulig å få, kanskje med unntak av blondinen som røk ut i siste runde, men hun fikk et eget talkshow å boltre puppene sine i som plaster på såret.

Vinneren av førstepremien ble en stor, svart kvinne fra New York, Rosalie Lee, som tilfeldigvis befant seg i Virginia for aller første gang på besøk hos søsteren Josefine. Denne Rosalie var et praktstykke av en kvinne, en perlerad av tenner, latterbrøl og glimt i øyet ut til publikum, og ingen kunne sitte og smatte på et svar som henne så folk ble drevet til vanvidd. Men vant, det gjorde hun.

Bare ett fattig poeng bak kom T. Perkins, en fargeløs, albinoaktig, men vennlig sheriff fra et av de aller minste distriktene oppe i statens nordvestlige hjørne, en mann som en gang i tidenes morgen hadde utmerket seg som en av landets beste dartspillere. Og så, endelig, på en flott tredjeplass, kom Doggie Curtis, jenta med smilehullene. For en triumf. Nei, mer populære og forskjellige vinnere var det ikke mulig å få, og alle involverte parter var inderlig tilfredse. Hvordan skulle noen befolkningsgruppe kunne føle seg forbigått med disse tre? Det var rett og slett ikke mulig.

De tre glade vinnerne, Rosalie Lee, T. Perkins og Doggie var helt uforberedt da de inntil nå hemmelige premiene ble utdelt for åpen skjerm. Foruten pene pengebeløp til alle tre ble de intet mindre enn invitert til å delta på en reise til den andre siden av jorden.

Særlig for Doggie var det simpelthen helt overveldende. De skulle til Kina sammen med guvernør Bruce Jansen og hans stab. De skulle inn i det lukkede landet, og alt ville bli betalt.

Doggie rødmet av stolthet. De skulle på rundreise i landet sammen med en offisiell kinesisk delegasjon i tyve dager.

Det var som et eventyr.

Dagen etter skrev lokalavisene at det var et genialt pr-stunt, og selv Jansens motstandere og folkene på de nasjonale tv-stasjonene nikket anerkjennende. Guvernør Jansen klarte alltid å få det maksimale ut av alt, det var igjen demonstrert med all ønskelig tydelighet.

Doggies far var stolt av datterens lyse hode, men ikke særlig fornøyd med premien. Han var republikaner og høyreradikal og hatet den gammelrike demokraten Bruce Jansen. «Jansen er et svin,» ropte han. «Du skal ikke bidra til et slikt pr-stunt, og til at en fullstendig utroverdig demokrat fyker oppover den politiske rangstigen!» Og dermed nedla han forbud mot at Doggie skulle få reise, med den følge at moren måtte presse ham mer enn alminnelig hardt, slik at datteren likevel kunne få lov.

Skjebnen ville at dette skulle bli den siste gangen Doggie hørte dem krangle. Bare fem måneder etter ble foreldrene hennes skilt i en gigantisk brudulje om penger og foreldremyndighet, og Doggie ble installert hos moren med morens pikenavn i stedet for farens.

På en måte hadde faren hennes hatt rett. Det hele var et pr-stunt, men hva så? Guvernør Jansen var dyktig. Han hadde gjort tre vanlige mennesker til alles kjæledegger, og med dem invitert alle Virginias syv millioner innbyggere inn i det gåtefulle landet. Dette var samtaleemne overalt, så man hadde virkelig klart å sette fokus på Jansens medieshow. Selv skoleavisen på Doggies skole, selv damebladene, selv de dødskjedelige restaurant- og hotellmagasinene til faren hennes skrev om det. Og alle ville snakke med Doggie. Av Virginias fireogtredve dagsaviser hadde enogtyve sendt følere om hun ville la seg intervjue eller selge dagboksnotatene sine. Virginian Pilot bød høyest, men så tok de heller ikke mindre enn hundre bilder av henne på verandaen hjemme hos moren.

Jo, det var et pr-stunt som hadde vaska seg. Guvernør Bruce Jansen hadde prestert å trykke alle til sitt bryst med én eneste bjørneklem, og dermed også vice versa. Det kan godt hende at han var beregnende, men noe svin var han ikke. Han var helt fantastisk.

Doggie vinket farvel med bankende hjerte og sto i solskinnet og så opp landgangen til et fly som reflekterte en himmel av lys. Hun hadde vært i Mexico, Puerto Rico og minst tyve amerikanske stater, men aldri fløyet i noe så stort og skremmende.

Da hun fant plassen sin i midten, satt sheriff T. Perkins allerede ved vinduet med tunge øyelokk og renset neglene med en forgylt dartpil. Få sekunder senere kom guvernør Jansens kone, Caroll Jansen, bort til henne og klappet henne på kinnet. «Du er en flink jente, Doggie,» sa hun. «Det var imponerende av deg å bli nummer tre, virkelig imponerende. Vi skal nok få det ordentlig hyggelig sammen, vi to.» Så nikket hun til høyre og venstre og dumpet ned et par rader lenger fremme mellom ektemannen og hans uunnværlige høyre hånd, Thomas Sunderland.

Og så kom Rosalie Lee dundrende. Hun hilste overstrømmende, plantet den svære kroppen halvveis på fanget til Doggie og pakket ut en diger papirpose med Coca-Cola, kjeks og alle mulige slags sukkertøy. Helt uoppfordret delte hun med seg av skattene. Slik hadde det vært i tv-studio også. Ingen skulle lide overlast der Rosalie Lee var med.

Hun knasket på de medbrakte godsakene og underholdt Doggie om New York, den lille leiligheten hun hadde i Bronx og om de tre flotte sønnene sine. Med et myndig tak vred hun opp enda en godtepose og rundet storleende av med å fortelle om da hun sparket drittsekken av en eksmann ut av hjemmet bokstavelig talt med rumpa først.

Sheriff T. Perkins våknet så vidt av latterbrølet hennes og så seg forvirret rundt. Han var en tålmodig mann, sov litt innimellom, sa ikke stort. Han hadde vært den klart mest kunnskapsrike av de tre quizvinnerne, men selv om Rosalie Lee kunne virke både enkel og nesten litt dum ved første øyekast, så bedro skinnet. Rosalies hjerne kunne plutselig koble inn et annet gir og la de fleste stå igjen som sinker. Det var det som hadde gjort utslaget i konkurransen.

«Wow!» Rosalie sperret opp de runde øynene og stirret rett ned i Stillehavet under dem. «Der nede skjærer Molokai seg inn som en stripe i havbunnen. Det er nesten så du kan høre det, synes du ikke?» En typisk Rosalie Lee-replikk.

Sheriff T. Perkins åpnet motvillig de omtåkete øynene. Han ante ikke hva hun snakket om. Senere forklarte han at han hadde gått to døgn i strekk uten søvn. En sheriff kunne jo ikke bare stikke av i tyve dager uten å rydde opp i sakene på skrivebordet først. Det måtte jo alle forstå.

Doggie forsto det i hvert fall.

Et par timer senere stakk en ung mann som hadde sovet siden avgangen, hodet frem over seteryggen. «Wesley Barefoot!» presenterte han seg med selvlysende tenner. «Jaså, så det er vi som skal kampere sammen de neste par ukene. Dere kjenner kanskje moren min? Hun er guvernør Jansens sekretær.» De ristet på hodet.

«Gratulerer, forresten!» slo han om. «Jeg fulgte med på alle quizene som alle andre! Dere var jo bare utrolig gode!»

De smilte imøtekommende, og han kastet seg straks ut i et kort resymé av høydepunkter i sin egen livshistorie. Han studerte jus og elsket politikk og britiske popband. Dette og en haug andre likegyldigheter fikk de vite på imponerende kort tid.

Doggie syntes han var pen og luktet godt.

Da deputasjonen av fotografer, kamerafolk og journalister møtte dem på Beijings flyplass, la Bruce Jansen armene rundt sine kvinnelige gjester Rosalie og Doggie. Det var kaldt og støvete og grått, og alle snakket i munnen på hverandre. Etter obligatoriske spørsmål fra den kinesiske pressen slapp guvernøren taket i kvinnene og snudde seg mot den internasjonale pressen som sto trengt i bakgrunnen bak blåkledde kinesiske soldater.

Doggie la straks merke til en av journalistene, en ganske liten mann med sterke, mørke øyne og høyt hårfeste, som fikk påfallende mer oppmerksomhet enn alle andre og øyeblikkelig fikk svar på alt han spurte om. Da seansen var overstått, forsvant guvernøren og hans kone sammen med to kinesiske embetsmenn i en svart limousin, de nærmeste medarbeiderne fulgte etter i den neste, og flokken av journalister løste seg opp. Bare den dvergaktige journalisten med de mørke øynene lot til å ha fattet interesse for Jansens medpassasjerer. Han vinket på fotografen sin og satte kursen rett mot den lille gruppen.

«Hallo! Mitt navn er John Bugatti,» sa han med hes stemme og kremtet. «Jeg jobber for NBC. Jeg kommer til å følge dere og Jansens stab på turen, så hvorfor ikke bli kjent først som sist!»

På nært hold så Doggie at han hadde flere fregner i ansiktet enn noen hun hadde sett, og hun falt pladask for ham. Alt var gøy, hun nøt hvert øyeblikk. Farens bekymringer hadde vært helt unødvendige.

Hun var i gode hender.

For Doggie Curtis hadde den siste dagen i Beijing begynt som et eventyr, som alle de andre dagene. Den lille gruppen med amerikanere hadde som vanlig startet dagen med å forsyne seg godt av et overdådig utvalg varmretter i hotellets spisesal med et hav av smilende kinesiske servitører rundt seg, og med unntak av Rosalie Lee og Caroll Jansen, som begge syntes å ha finmotorikk omtrent som to glassmaneter på land, hadde alle fått brukbar fart på spisepinnene.

Doggie så seg rundt. De sterke fargene på veggene og alle treskjæringsornamentene ble forsterket av lyset fra store vinduer hvor man kunne se pagoder i det fjerne.

«Enda en ny, herlig dag,» som Caroll Jansen pleide å utbryte hver morgen. Og alle gledet seg til dagens opplevelser.

Doggie la fra seg spisepinnene og stirret for siste gang ut over byens konturer og de skjellaktige tegltakene i hutongenes husklynger. De hadde vandret i Sommerpalassets vidunderlige, lange korridor, snust på vinden ved Beihai-sjøen og åndeløst beundret roen som hvilte over ’Templet for bønn om gode avlinger’. Dagene hadde flydd av sted, og nå skulle de med bussen til silkemarkedet og deretter på offisielt besøk på konsulatet, som lå like i nærheten av de trange gatene på markedet. Ikveld skulle de på sirkus, og så rett videre på en tur gjennom landet. Xi’an, Den gule flod, Hangzhou, Shanghai, og så hjem igjen. Det var bare å telle dagene og få med seg mest mulig.

Som en eksplosjon foldet silkemarkedets mylder seg ut foran øynene på dem. Minst hundre bitte små, slitte plankeboder bemannet med et utall nesten likt antrukne selgere som stirret på dem med nysgjerrige øyne, som om disse fremmede representerte selveste lykken.

Det var merkelig stille på dette markedet. Selv de få Beijing-boerne som fulgte utlendingene nærmest som en hundeflokk med uberegnelige, svinsende bevegelser, var helt tause. Ingen ropte til de fremmede, ingen presset seg på.

«Voldsomt til forretningsdisiplin de har her. Du skulle bare sett hvordan de drar og river i en i Hongkong eller Taipei,» hvisket John Bugatti ved siden av henne. «Men det blir nok annerledes om et par år. Her også.»

Hun nikket og lot blikket vandre langs de bugnende diskene med stoffer og spraglete kimonoer, til det stanset ved et tørkle som ville ta seg perfekt ut rundt skuldrene på moren.

«Lurer på hva det koster. Hva tror du det står der?» spurte hun Bugatti og pekte på et skilt med kinesiske tegn.

Caroll Jansen hadde plutselig dukket opp bakfra og tok Doggie rundt skuldrene. «Ja, det vil passe perfekt til deg!» Hun smilte, tok frem pungen sin, rakte selgeren et par sedler og enset ikke at han ikke smilte tilbake mens han pakket det inn og rakte det frem over den grove, uhøvlede disken.

«Herover, Doggie!» ropte guvernør Jansen foran en orgie av store og små kinesiske figurer av ubestemmelig materiale. «Se her! De betyr lykke! Skal jeg få lov å kjøpe en til deg!»

Få minutter senere hadde de gått videre. Doggie med et tørkle rundt halsen og en liten, hul buddhafigur under armen. Hun var stolt og henrykt. Guvernør Jansen hadde sett henne dypt i øynene og forsikret at denne lille figuren skulle symbolisere et evig vennskapsbånd mellom dem. Det var helt utrolig.

Hun heiste opp skuldrene og trakk inn den skarpe luften. Rundt henne var alt perfekt. Reisegruppen, de nakne, eksotiske trærne og menneskene som beveget seg i skyggen under dem. Hun smilte til arbeiderne som satt på fortauskanten med spisepinnene og små skåler med dampende nudler og grønnsaker, som de hadde øst opp ved et par provisoriske bord som var satt opp i solskinnet på fortauet bak dem.

Rett foran henne gikk Wesley Barefoot rundt med et smil så bredt at det kunne ses bakfra, med øyet klistret til et flunkende nytt, billig kamera som han svingte med i alle retninger. Ved siden av ham travet T. Perkins med lange skritt og våkne øyne og to plastposer fulle av all slags leketøy til nieser og nevøer. Aller forrest tronet guvernør Bruce Jansen i strålende humør et hode over alle andre, arm i arm med Caroll Jansen. Han vinket til en av konsulatets funksjonærer som kom gående mot dem fra den åpne porten inn til konsulatet.

Doggie så opp på bygningen. Den var selvfølgelig mindre enn selve ambassaden på Xiushui Bei’jie, hvor de hadde spist en forrykende velkomstmiddag for noen dager siden, men den så likevel flott og bombastisk ut i solskinnet med Stars and Stripes blafrende i vinden og den ranke, uniformerte kinesiske skiltvakten i stram givakt på den lave plattformen foran gitterporten.

Doggie så seg tilbake over skulderen mot den trange markedsgaten. Det var et hav av forskjell på denne offisielle, vestlig utsmykkede bygningen og de provisoriske plankebodene på silkemarkedet. En avgrunn i seder og skikker og liv.

Et stykke borte kastet en liten selger en av de mange dragene som så ut som fabeldyr, opp i vinden, og alle ble grepet av synet av dragens grasiøse, flakkende bevegelser.

Og så skjedde det.

Caroll Jansen skrek plutselig til og slo ut med armene og nektet å slippe håndvesken sin. Doggie snudde seg mot henne med et rykk, og i det samme sluttet Caroll Jansen å skrike. Hun sank om, og blodspruten fra halsen hennes traff ektemannen, mens Jansens rådgiver Thomas Sunderland sprang frem og forsøkte å få tak i den unge kineseren med kniven. Sheriff T. Perkins slapp plastposene sine så betongdekket foran konsulatet plutselig ble spill levende av små gummiballer og plastfigurer, og med en spurt som man ikke skulle ha trodd han var i stand til, fikk han avskåret attentatmannens flukt tilbake mot silkemarkedet og mylderet der inne. Doggie så kniven blinke enda en gang, og selv mange år senere skulle hun tydelig se den for seg når hun lukket øynene. Den var allerede blodig da den lynte mot T. Perkins’ avvergende underarmer.

Så fikk hun øye på guvernør Jansen som begynte å synke ned på kne ti meter fra henne. Skikkelsen i armene hans var allerede livløs, og Doggie stirret mens folk forsøkte å komme ham og kona hans til unnsetning fra alle kanter.

Hun så alt med dirrende lepper. Rosalie Lee, som med mye strev klarte å rive i stykker den fine genseren sin for å forsøke å stoppe blødningen. Soldatene som stormet mot T. Perkins og kineseren, som nå lå i en forvridd stilling under T. Perkins’ spisse knær og hylte vilt. Hun så hvordan blodet rant fra armen til sheriffen, og hun så Wesley Barefoot stå helt stille på den lille plassen foran konsulatet, blek som et lik.

Jo, Doggie så Wesley Barefoot akkurat i det øyeblikket han ble voksen og tannpastasmilet bleknet.

I mellomtiden hjalp John Bugatti og guvernørens rådgiver, Thomas Sunderland, hverandre med å bære Caroll Jansen inn i konsulatbygningen, og alt var virvar, skrik og jammer. Mange kom ilende til og slo hendene for ansiktet i sjokk. En grusom kontrast til gjerningsmannens forpinte klynking tyve meter unna.

Hun satte seg på plattformen til skiltvakten under et gigantisk messingskilt og støttet ryggen mot mursteinssøylen, og der ble hun sittende.

«Kom nå, vennen min! Kom Doggie!» Det var T. Perkins som snakket. Da var det gått minst ti minutter siden overfallet på Caroll Jansen.

Han strakte ut armene og dro henne inntil seg. «Så du det som skjedde?»

Hun nikket.

«Hun er dessverre død, Doggie.» Han ble helt stille et øyeblikk, som om han ville merke seg reaksjonen hennes, men Doggie sa ikke noe. Hun visste det allerede.

Han fikk henne inn i konsulatet til et stort, hvitmalt rom, hvor noen fra administrasjonsstaben var blitt satt til å ta seg av dem. Det var som om luften knitret, og de fleste av embetsmennene satt sammenbitte foran datamaskinene eller med mobiltelefonene. Det var en alvorlig krise, det var tydelig å merke. Et hav av instanser både i Kina og USA skulle informeres og tas med på råd. Stemningen var hektisk. Utenriksminister James Bakers navn ble nevnt en rekke ganger.

Utenfor vinduene hørtes skritt av mennesker som løp frem og tilbake på gaten. Den unge kineseren som hadde overfalt Caroll Jansen, ble holdt presset opp mot veggen og sto og skalv. Han så ut som om han ikke skjønte hva det hele dreide seg om.

«Jeg tror ikke han er helt god han der, Doggie,» sa Rosalie Lee og klemte armen hennes.

Hun så på de uniformerte mennene som holdt gjerningsmannen fast og skrek rasende og foraktfullt inn i ansiktet på ham. Så kom en lastebil med flere uniformerte menn for å hente ham, og øynene til den unge mannen lyste av redsel.

«Jeg vedder på at svinet kommer til å få en kule i nakken før to dager er gått!» sa en av funksjonærene.

Doggie forsøkte å følge den unge mannen med blikket oppe på lasteplanet, hun forsto ingenting av hele situasjonen. Bare at hun gjerne ville hjem.

Hun satte seg på en stol og stirret fremfor seg, til en rykende kopp te ble stukket i hendene på henne av John Bugatti.

«Det er forferdelig det som har skjedd, Doggie,» sa han og forsøkte å smile. «Vi er lei oss alle sammen for at du skulle bli vitne til det. Men du må ikke la det skjære sjelen din i stykker, hører du?»

Hun nikket. Det var en rar måte å si det på, men hun skjønte hva han mente.

«Du var bare tilfeldigvis til stede. Jeg forstår godt hvis du føler deg liten og redd og veldig, veldig trist akkurat nå. Men nå er det over! Om et par dager er vi hjemme igjen!»

Doggie trakk pusten dypt. «Ja men, vi skulle jo se alle de tingene.» Først nå gikk det opp for henne at eventyret var ute. «Fjellene og minggravene og terrakottahæren! Vi skulle ha sett alt sammen, skulle vi ikke? Nå kjente hun tydelig at det snørte seg sammen i henne.

Bugatti la armen rundt henne. «Doggie, hør her! Det som har skjedd, knytter oss tettere sammen.» Rosalie Lee nikket samtykkende i bakgrunnen.

«På grunn av det vi har opplevd sammen her i dag, hører vi sammen for resten av livet, ikke sant? Alle sammen, du og jeg og Perkins og Rosalie Lee og Wesley. Skjønner du?»

Doggie så på dem. Alle satt med sine personlige bekreftelser på det Bugatti nettopp hadde sagt, malt i ansiktene. Wesley forsøkte til og med å nikke, men klarte det ikke. Hele kroppen hans var liksom stivnet.

Bugatti kremtet. «Fra nå av kommer alle vi til å høre sammen på en spesiell måte, tror jeg. Når vi trenger trøst, kan vi gå til hverandre hvis vi får behov for det en gang, husk det, Doggie! Fra nå av kan du ringe til meg når som helst og be om hjelp. Og det samme med de andre også, helt sikkert.»

Rosalie nikket, og det gjorde T. Perkins også.

Doggie så trist på dem. Det var jo bare sånt man sa. «Hvordan kan jeg få tak i deg, da?» spurte hun. «Du er jo alltid rundt i Kina eller New York eller Camp David eller et annet sted!» Hun ristet på hodet igjen. «Du er en kjent journalist, og jeg er bare meg! Tror du ikke jeg vet det?»

Bugatti nikket. Så tok han buddhafiguren som Bruce Jansen hadde gitt henne bare en halvtime før, og la den i fanget sitt. «Kan jeg låne denne et øyeblikk?» spurte han og trakk den gylne dartpilen opp av brystlommen til T. Han skrapte litt maling av buddhaens adskilte lepper og åpnet en sprekk inn til det indre av figuren. «Se her!» Han rev ut en side av notisboken som han alltid gikk med i brystlommen. «Nå skriver jeg opp telefonnummeret til min kjære onkel Danny, ham kan du alltid ringe til. Hvis det er noen som alltid vet hvor jeg er, så er det han.» Han rullet papiret sammen og puttet det inn i sprekken på figuren. «Sånn, Doggie! Nå ligger Dannys telefonnummer inne i figuren. Da kan du alltid komme i kontakt med meg hvis du trenger det.»

I det samme kom guvernør Jansen inn i rommet, tett fulgt av Thomas Sunderland. Begge var helt grå i ansiktet.

Jansen sto stille et øyeblikk med triste, blanke øyne og stirret fremfor seg. Så rettet han seg opp på en måte som fikk alle til å slå blikket ned, og sa det som Doggie aldri skulle komme til å glemme:

«Kjære venner, dere gjorde hva dere kunne! Må Gud velsigne dere for allti…!

Så brast stemmen hans, og det ble stille.


Kapittel 2

Høsten seksten år senere

Det var den tredje puljen med journalister som Doggie hadde sluppet inn i kampanjebussen. Hun prøvde å smile til dem, mange av dem var etter hvert gamle kjente, men hun var trett og irritert. Halve turen gjennom USA var gått som en lek, og demokratenes presidentkandidat, senator Bruce Jansen og hans vakre kone Mimi Todd Jansen, hadde lagt tyve stater for sine føtter. Det hadde vært et eneste triumftog, og alle burde være oppstemte og glade. Problemet var bare at Doggie ikke hadde rukket å få noe særlig søvn de siste åtteogførti timene, og nå var batteriene bortimot flate.

Cary Simmons, en garvet journalist fra Washington Post, merket straks hvordan hun hadde det og trakk henne litt til side: «Du må la noen andre overta, Doggie! Gå og legg deg nedpå, ellers begynner du bare å hakke på oss, og hvem faen ønsker det? Og gratulerer med dagen, forresten.»

Doggie smilte og nikket. Han hadde rett.

Hun vinket til seg en av de ferskeste i Bruce Jansens kampanjeteam, en humørspreder ved navn Donald Beglaubter, og fikk ham til å avløse seg. Så gikk hun og la seg bakerst i bussen. Han hadde rett. Det nyttet ikke å begynne å hakke på folk. Men slik hadde denne dagen vært.

Tidlig om morgenen hadde faren hennes ringt og gratulert med tredveårsdagen. Tredve! Det var den alderen hvor det begynte å vise seg om valgene hun hadde tatt så langt i livet, hadde ført henne på villspor. Tidspunktet hvor man måtte vurdere kritisk om man befant seg på riktig sted. Hun hadde snakket med andre kvinner om det, som om det kunne hjelpe. Hvordan kunne det det når halvparten av venninnene fra high school for lengst var i gang med å gjøre i stand barnerommet til nummer tre? Hun ville kanskje følt seg bedre hvis de hadde vært litt misunnelige på henne, men det var ingen som misunte Doggie valgene hun hadde tatt. Hvorfor stå på og jobbe for ingenting når man var født med en sølvskje i munnen? Hvorfor utsette det som nå en gang var kvinnens misjon her i verden? Å jo, hun visste hva de tenkte, og derfor gadd hun ikke å ha mer med dem å gjøre.

Først hadde faren vært hyggelig, men så kom det uunngåelige stikket at hans eneste barn jobbet for en demokratisk presidentkandidat. Hun ba ham holde opp, men det hadde fått ham til å rakke enda mer ned på Jansen og bruke skjellsord som hun hatet. Altså hadde hun gitt igjen med samme mynt og blitt irritert på seg selv. Han frydet seg jo når hun tok til motmæle.

«Så Jansen er en engel, mener du?» lo han. «Hvorfor forsvarer du idioten, Doggie? Du prøver ikke å få ham på kroken? Du har vel aldri tenkt å vippe denne kommunistberta Mimi Todd av pinnen?»

Hun var blitt helt rasende. Hadde bannet og frest lenge etter at forbindelsen var brutt. Alle i bussen skjønte nok hva som foregikk, selv Thomas Sunderland og Wesley Barefoot helt i den andre enden. Bud Curtis’ temperament og holdning var velkjent, og det samme var datterens.

Hun ergret seg, men gjort var gjort.

Derfor la hun seg bakerst i bussen.

Med årene var det bare et par stykker igjen i Bruce Jansens stab av dem som hadde vært med på den skjebnesvangre Beijing-turen seksten år tidligere. Det var solide folk som hadde fulgt Jansen gjennom en suksessrik periode, først som guvernør, så som talsmann i en rekke kontroversielle merkesaker i Representantenes hus, deretter en periode som senator og nå gjennom en av de mest oppsiktsvekkende presidentkampanjene som landet hadde sett.

Folk var ville etter Jansen, noe som hadde gitt republikanernes kandidat, som for øvrig var bror av den sittende presidenten, virkelig noe å tenke på. Samtlige meningsmålinger hadde dømt regjeringens politikk nord og ned, folk i presidentens nære omgivelser sa at han virket rystet, og det hadde han også all grunn til å være.

Dag for dag hadde Jansens sjarmoffensiv satt nye grå hår i hodet på motkandidatens strateger, for ikke å snakke om Jansens rivaler i Det demokratiske partiet. Uoffisielle prognoser allerede før nominasjonslandsmøtet viste at 61 prosent av delegatene sluttet opp om senator Bruce Jansens lettfattelige og logiske argumenter. Det var litt av et stormløp.

Men Jansens stab hadde ikke fått det gratis. Alle hadde jobbet knallhardt i månedsvis under den garvede kampanjesjefen Thomas Sunderlands ledelse, og han var selvfølgelig også den av de gamle medarbeiderne som hadde styrket sin egen posisjon mest underveis. Sunderland var en mager og sammenbitt, tidligere dekorert offiser som aldri hadde veket fra Bruce Jansens side, men fulgt ham som en skygge i tykt og tynt, og nå lå det an til at slitet endelig kunne betale seg i form av et av landets høyeste og viktigste embeter. Tipsene gikk i flere retninger, men posten som stabssjef i Det hvite hus var nok det mest sannsynlige.

Doggie hadde gått inn i teamet rett etter at hun var ferdig med jusstudiene, og etter et par måneders beinhard jobbing hadde hun fått løfte om en kontorjobb i Det hvite hus hvis de vant valget. Det var hun godt fornøyd med.

Wesley Barefoot, som hadde vært Jansen-mann siden den fatale turen til Beijing, hadde avlagt sin juridiske embetseksamen fire år før Doggie og ville etter alt å dømme bli hennes nærmeste overordnede i vestfløyen. Han var lynende intelligent og litt av en slugger når det gjaldt kommunikasjon, noe han ofte hadde demonstrert på Harvard der de begge hadde studert. Han var populær, sjarmerende og pen, og ikke så rent få av de flotteste og flinkeste jentene på studiet –som ellers i utgangspunktet hadde ganske jordnære akademiske ambisjoner –lot seg villig forføre av de lysende talegavene og det flatterende utseendet. Kort sagt: Han plukket dem han ville.

De kalte ham fitteprins og Don Juan, men så langt hadde han ikke klart å kommunisere Doggie i senk, slik han gjerne ville. Selvfølgelig merket hun utstrålingen hans og likte godt å ha ham rundt seg, men derfra til å hoppe til køys med ham krevde mer.

Da hun traff ham igjen på Harvard, hadde hun bestemt seg for at en eller annen gang skulle det bli alvor mellom dem, og slik tenkte hun egentlig fortsatt. Iden grad hun følte for å dyrke sex med noen, så var det nok av muligheter, hun trengte ikke å blande Wesley inn i det. En pen jente på hennes alder med hennes bakgrunn kunne velge og vrake, og det gjorde hun også. Wesley gjemte hun til senere.

Hun gned seg i øynene og så på klokken. Hun hadde sovet i tyve minutter, og det virket som en evighet. Hun løftet hodet og fikk til sin glede øye på Wesley i den andre enden av bussen, i full gang med å turnere journalistene og den tilsynelatende uendelige kverningen deres på de samme fem spørsmålene som hadde dominert de siste ukene, for ikke å si månedene.

Hun så på ham og nøt å se leppene hans bevege seg.

Jo da, sa han til tilhørerne. Han kunne bekrefte at Bruce Jansen var strålende fornøyd med motkandidatens og den sittende regjeringens dalende tendens på meningsmålingene, og at nominasjonen som demokratenes presidentkandidat nå syntes rimelig trygg, og, vel, han kunne også bekrefte at Mimi Todd Jansen var gravid.

Doggie spratt opp så hun slo hodet i busstaket, og alle journalistene begynte å skrike over seg. Hva var det Wesley nettopp hadde sagt? Var Mimi Jansen gravid!?! I alle dager, det var årets nyhet, det skjønte alle på en brøkdel av et sekund. Guvernøren som hadde mistet sin første kone på en så forferdelig måte, han som i årevis hadde sørget og vært helt utilnærmelig. Mannen som endelig hadde fått ro i sjelen og funnet sitt livs utkårede etter tidenes romanse, skulle han bli far også nå på toppen av det hele? Tusjpennene løp så de skrek. Når var terminen, ropte de. Var det helt sikkert? Hvor lenge hadde de visst det? Hva sa senator Jansen om å bli far i så høy alder? Var det ikke skremmende å skulle bli far for første gang i en alder av femogfemti? Visste de kjønnet allerede?

Alle spørsmål om lobbyvirksomhet og statssubsidier til landbruket og stater i sørvest som ennå ikke hadde falt til fote for Jansens kampanje, ble feid av banen. Mimi Todd Jansen var gravid! Dæven døtte! Hvis Jansen vant valget, og dette var jo faktisk et syvmilssteg mot endelig seier, så ville det komme smårollinger i Det hvite hus igjen. Wow! Det hadde ikke skjedd siden Kennedys tid. ’Ja, hadde det i det hele tatt skjedd noen gang før det?’ spurte den yngste av journalistene. De var så oppglødde alle sammen at de var helt fra seg!

John Bugatti kom slingrende gjennom bussen med et merkelig smil smurt ut over hele fjeset. Hun smilte søvnig tilbake.

«Doggie! For helvete, hvorfor har du ikke fortalt meg dette?»

Hun ristet på hodet, og han forsto. Det var nytt for henne også, det var helt nytt.

Dagen etter hadde alle avisene historien på forsiden. USA Today med et manipulert foto av Mimi Jansen med en baby på armen. Washington Post med en dybdeanalyse av hva dette ville bety for den nye administrasjonens sosial- og familiepolitikk. Alle tok det for gitt at Bruce Jansen ville vinne, og nye meningsmålinger viste sensasjonell fremgang for ham selv i de mest konservative statene. Ja, selv presidentens hjemstat Texas begynte å vakle i cowboystøvlene.

Mimi Todd Jansens graviditet var rett og slett et scoop for mediene. Hun var selve innbegrepet av den perfekte førstedame og hadde overtatt plassen etter den myrdede Caroll Jansen ikke bare med gratie, men også med en pondus som man vanligvis bare ser hos garvede politikere.

Allerede den første dagen de to gikk offentlig ut med at de var et par, var det åpenbart at Mimi Todd hadde noe helt spesielt. Hun så alle rett i øynene, svarte på alle spørsmål og vek aldri unna, selv ikke for mer kontroversielle spørsmål om fortiden hennes som fredsaktivist under den første Golfkrigen. Tvert imot ga hun hver enkelt journalist tid til å gå tøft og hardt på, og de elsket henne for det, her fikk de virkelig noe å skrive om. Mimi Todd var en kjernesunn amerikaner, en ekte pioner og ikke redd for noe. Det sto i alle aviser. Hun hadde trosset farens formaninger i barndommen og syklet gjennom de skumleste gatene i Richmond etter mørkets frembrudd, hun hadde stått og skreket seg hes på åpningen av Seattle Seahawks’ nye stadion, dratt opp i fjellene utenfor byen og stått på snowboard. Etter to døgns frenetisk mediegraving i fortiden hennes visste alle at hun hadde tatt økonomiutdannelsen sin i New York med beste karakter og grått offentlig på et sykehjem i Salem. Og hvem husket ikke den mildt sagt spektakulære debuten hennes på landsdekkende tv, der hun i kraft av å være en kontroversiell og steinrik senators nye kone skulle dybdeintervjues om alle sine fargerike synspunkter. Etter hennes eget valg skulle intervjuet foregå på trappen til et herberge for husville i Washingtons verste heksegryte av en bydel, Anascostia, og fra første stund var det dømt til å gå galt. Mimi Todd så skrikende malplassert ut i den dyre drakten sin, og det varte ikke lenge før en flokk unge pøbler hadde samlet seg foran bygningen og begynte å rope og håne henne for å ville sko seg på andres elendighet og fiske etter fattigfolks stemmer. Det var tydelig at hun tok seg nær av det, men i stedet for å avbryte og ta intervjuet senere et annet sted hadde hun –tross tv-folkenes advarsler –beveget seg ned blant ungdommene og holdt flere av dem rundt skuldrene og stått og snakket med dem til de roet seg. Hun hadde gått rundt blant dem til de sluttet å rope, og så hadde hun gått opp på trappen og holdt en tale om at mennesker burde leve sammen og respektere hverandre, og gjort det så overbevisende og ærlig at nakkehårene reiste seg. Etterpå var det stille, så stille at ikke engang journalistene hadde fått frem et ord, og tv-kameraene hadde snurret og gått og sendt budskapet ut til hele nasjonen: Her var det en kvinne av et ganske spesielt kaliber.

Og nå var hun til og med gravid. Pen og hverken for gammel eller for ung, uten spesielt belastende fortid eller bakgrunn på noen måte.

Selvsagt gikk mediene av skaftet.

Neste morgen ringte Doggies far og beklaget den siste samtalen deres, flau og full av anger og villig til hva som helst for å gjøre det godt igjen.

Doggie lurte på hva som stakk under. Bruce Jansen hadde nettopp vunnet stort i Pennsylvania over den demokratiske utfordreren der, og nå sto Virginia for tur, hvor Doggie hadde bodd mesteparten av livet, og hvor farens hotellkjede langsomt hadde vunnet markedsdeler med komfort og eleganse. Det skulle ikke forundre henne om han hadde baktanker i den retning.

Hun tok nølende imot den utstrakte hånden og avtalte å møte ham på Splendor Resort & Conference Center, det største av hotellene hans på østkysten og absolutt det mest smakfullt renoverte av hotellene i Virginia Beach. De skulle møtes der dagen etter, hvilket passet Doggie bra, for hun hadde fri og kunne sårt trenge å la seg skjemme bort litt. Tilfeldige hoteller og dårlig med søvn i den kummerlige bussen hadde tært på kreftene i flere måneder, men nå under farens vinger ville det bli andre boller. Når man var datter av Bud Curtis, bodde man på femstjerners hoteller i luksussuiter med stilfulle møbler i skandinavisk design. Hun kunne allerede kjenne skumvirvlene i boblebadet legge seg mykt og tett rundt kroppen.

Det kunne vel alltids hende at faren hadde en eller annen skjult agenda. Men hadde han ikke alltid det? Og når alt kom til alt, elsket hun ham jo.

Han var ikke til stede selv da hun kom til hotellet. Istedet sto Toby O’Neill og ventet på henne utenfor på fortauet i Atlantic Avenue som en annen båndhund. Hun fattet ikke at faren kunne bruke denne sære figuren til noe fornuftig. Han så ut som en boms, var rett og slett frastøtende, uflidd og fæl og passet overhodet ikke inn i disse ordentlige og luksuriøse omgivelsene.

Han labbet opp marmortrappen med kofferten hennes og dyttet dørvakten unna så han selv kunne holde døren for henne. Det var ikke sjarmerende, det var patetisk.

«Godt å ha Dem hjemme igjen, miss Curtis,» sa han.

«Rogers, takk! Jeg har hett Rogers siden mamma og pappa ble skilt. Prøv å huske det nå, Toby!»

«Unnskyld, miss Rogers. Det er godt å ha Dem hjemme igjen.»

Hun la merke til hvordan han stønnet og svettet mens han dro kofferten i retning heisene. En stakkars enkel sjel som hadde levd på andres nåde hele livet, på mange måter en slave av sine egne begrensninger. Hun ristet på hodet. Det var selvfølgelig bra at noen tok seg av typer som ham, på den måten hadde faren hennes alltid vært skikkelig. Men selv om det var sympatisk av faren å forbarme seg over eksistenser som Toby O’Neill, så trengte han ikke å bruke ham som velkomstkomité for henne. Han fikk stille opp selv for fremtiden, ellers kunne det være det samme.

Hun rev seg løs fra synet og så seg om et øyeblikk. Det hadde skjedd mye siden hun var her sist. Ombyggingen av lobbyen var imponerende, helhetsinntrykket var bortimot perfekt, en mellomting mellom Hyatt Regency i Washington og Radisson Lexington i New York, bare mye større. Hyggelige sittegrupper i edle tresorter omgitt av marmor og messing og blomster. Dempet belysning her inne, selv midt på dagen. Overalt var det tydelige retningsangivelser for å finne veien til konferanselokaliteter, møterom, restauranter, tekniske fasiliteter og mosjonsrom, og overalt sto smilende personale i velpressede uniformer klare til å hjelpe på minste vink.

’Rimelig fantastisk,’ tenkte hun, og kjente en stolthet over faren blusse opp i seg, helt til hun fikk øye på en fire meter høy glassfiberkopi av frihetsgudinnen ved siden av en gigantisk, forgylt vase med blomstrende kirsebærgreiner så store som trær. Det virket nesten som om disse monstrøse gjenstandene var satt her som en hån mot arkitektens visjoner. Hun ristet på hodet. Det var så typisk faren. Han hadde vokst opp i et puritansk hjem, hvor den eneste formen for utsmykning var et gammelt bøffelhorn og et bilde av Edgar Hoover, så nå kunne det visst aldri bli for mye av noe som helst.

Hun leste på skiltet som sto lent mot vasen. «Måtte den beste mann vinne!»

Det var vanvittig usmakelig. Helt utrolig.

Etter et par timers søvn gikk hun ut på balkongen og så utover vannet, lett og utsovet, godt rustet til å møte farens uforutsigbarhet. For første gang på flere uker tok hun på seg en kjole. En vissengrønn designersak til 480 dollar, kjøpt i Denver under primærvalget i Colorado måneden før. Tynne stropper, gjennomsiktig på sidene, perfekt for anledningen.

Faren hennes hadde alltid vært en oppmerksomhetskrevende mann, det var tydelig å se der han kom anstigende.

«Deilige ungen min,» utbasunerte han på ti meters avstand. Han klemte henne inntil seg, og Doggie lot seg smelte. Hun elsket disse korte øyeblikkene. Tryggheten, varmen hans og de ekte følelsene han hadde for henne. På den måten hadde han alltid vært raus.

De snakket om ombyggingen av hotellet, hvor vakker restauranten hadde blitt uten de falmede, lilla teppene, og om hvor mye det hadde kostet. Faren var tydelig stolt. Og med rette. Femten hoteller på tolv år, og alle gikk med stort overskudd. Nå ville han etablere Splendor-kjeden på vestkysten også, sa han og nikket tilfreds med seg selv og mulighetene. Å jo, han skulle nok gjøre seg synlig for investorene, brummet han med et smil.

Doggie spisset ører. Det gikk aldri lang tid før farens skjulte agendaer begynte å avtegne seg. Han var altså ute etter investorer.

«Okay!» sa hun. «Så det er kanskje derfor jeg er her?»

Faren ignorerte spørsmålet og nikket til alle som tilfeldigvis så i hans retning.

Nå begynte hun å ane hva han pønsket på. «Du vil gjerne at Bruce Jansen skal installere seg her i overmorgen når primærvalget skal gå av stabelen, ikke sant?»

«Nei.»

«Nei vel. Hva da?»

«Ingenting.»

«Hva da? Si det.»

«Nei, han skal ikke installere seg her, i hvert fall ikke nå. Derimot kunne jeg tenke meg å be deg bidra i kulissene, så han kan komme og feire valgseieren i november her hos meg. Seiersfest på Splendor Resort & Conference Center, hadde ikke det vært noe, Doggie!» Han la hodet på skakke, men det virket ikke på henne. Ikke nå lenger.

«Du er gal. Og hvorfor snakker du om seier? Foreløpig har vi nok med å vinne nominasjonslandsmøtet. Og etterpå skal vi opp mot en rimelig populær president, har du glemt det? Herregud, du er den mest konservative, stokk reaksjonære republikaneren som finnes i hele landet, hvordan kan du foreslå noe slikt, far? Du vil jo heller brekke en arm enn å se Jansen i presidentstolen, tror du ikke jeg vet det?»

Faren hennes smilte. «Er det mulig at det har gått deg hus forbi at ditt store idol for tiden feier over landet som en steppebrann? Han og hans yndige kone og nå også djevleyngelen i magen hennes?» Han smilte. «Nei, jenta mi, demokrat eller ikke, det får ikke hjelpe. Fra nå av er Jansen min mann!»

Hun skjøv stolen ut fra bordet. «Nei, vet du hva. Hold opportunismen din for deg selv. Ærlig talt.» Hun la servietten på duken.

«Stopp en hal, Dorothy og hør hva jeg sier.»

Nå satte han virkelig alle kluter til. Kalte henne til og med Dorothy!

Han bøyde seg over bordet og tok henne rundt underarmen. «Jansen er ok, Doggie, og det er helt riktig at jeg ikke liker holdningene hans, politikken hans, utseendet hans eller de idiotiske argumentene, og at jeg kan se en masse løgn og bedrag i øynene hans. Det går ikke an å stole på den mannen, mener jeg. Han er en lurende vulkan. Men kona hans er strålende, og han vinner valget takket være henne og ungen, men også takket være fine, fantastiske medarbeidere som deg, jenta mi.» Han klappet henne på hånden. «Derfor er han ok. Hvis du sier han er din mann, så er han min mann også. Sånn er det med det.»

Maken til kuvending hadde hun aldri sett, det var utrolig merkelig. «Du må jo være gal. Er du virkelig så i beit for pr? Hvorfor slår du deg ikke til ro med de femten hotellene du allerede har? Du greier aldri å bruke opp pengene du har tjent likevel, om du holder på i hundre år.»

Han lo. «Det må jo være igjen litt til deg og mora di også, eller hva?»

«Du, hold opp, du har en eller annen baktanke med dette som jeg ikke liker. Og la være å blande mamma inn i dette, hun ville hate det.» Hun dyttet bort hånden hans.

«Men se da, jente! Er det ikke et ganske fint hotell jeg har her, da?» Han gjorde en feiende håndbevegelse mot de overdådige kandelabrene og prismelysekronene og spisesalens prominente publikum. Igjen disse unnamanøvrene og utenomsnakket, hun hatet det.

«Her i senator Jansens eget lille Commonwealth ved havet. Går det an å tenke seg et mer passende og relevant sted å feire valgseieren, å innkassere fruktene av den lange, harde innsatsen? Jeg tilbyr ganske enkelt Jansen og staben hans gratis opphold her en hel uke hvis de vil. Alle utgifter dekket. Og Secret Service eller hvem pokker det nå er som passer på ham, kan gjøre som de vil. For min del kan de komme allerede i morgen. Kan du ikke se det for deg, Dorothy? USAs kommende president i lobbyen her i sin egen hjemstat, med frihetsgudinnen i bakgrunnen, taler ut til hele verden. Hva kan være en mer passende ramme?»

«Far, du er ikke sann.» Hun så det skjeve smilet hans, ristet på hodet, men kunne ikke la være å smile tilbake. Dette var business og politikk i et nøtteskall. Og den slags nøtter knekket faren hennes med bare nevene.

Han skiftet plutselig tema. Enda en av spesialitetene hans. «Hvordan går det med kjærligheten? Har det skjedd noe?»

Hun trakk på skuldrene. Litt skjedde det vel alltids, men ikke noe hun ville blande faren inn i.

«Hvordan går det med han Wesley, da, som du snakket om før? Blir det til noe mellom dere to?»

Hun smilte og dro på det. Bortsett fra et altfor velutviklet forretningsinstinkt og ganske spesielle politiske synspunkter var faren hennes egentlig ok.

«Du får nesten spørre ham selv, far. Jeg tror han har nok å tenke på.»

Etter middagen med faren hadde hun svømt noen lengder i svømmebassenget og deretter satt seg ut på verandaen og latt brisen tørke håret. Stjernene blinket i rolige, pulserende bølger, og hun var langt borte da telefonen ringte. Hun strakte sløvt hånden ut etter den, overbevist om at det var faren som ville dra avtalen inn på trygg grunn. Hun ville si nei takk, ikke noen drink i baren til henne. Hun hadde lovet ham å formidle invitasjonen videre til Thomas Sunderland, det fikk være nok. Akkurat nå ville hun bare være i fred og sove.

Men stemmen i røret var en helt annen, om enn like velkjent. Det var Wesley Barefoot, forbløffende apropos etter farens spørsmål, og det var virkelig ganske uvanlig at han kontaktet henne utenfor arbeidstid.

«Hallo Doggie. Forstyrrer jeg?»

Til sin irritasjon merket hun at hun holdt pusten.

«Har du hørt de siste tallene på meningsmålingene?» fortsatte han.

Den innledningsreplikken kjøpte hun ikke. Selvsagt fulgte hun med på galluptallene, og det visste han utmerket godt. «Nei, jeg drar ikke til Richmond i kveld hvis det er det du fisker etter,» sa hun. «Jeg har fri, Wesley. Jeg trenger å sove ut. Det kan vente til i morgen, kan det ikke? For én gangs skyld vil jeg…»

«Ptrro!» utbrøt han.

Hun stanset.

«Jeg var i St. Luke’s kirke i Smithfield i dag,» sa han. «Var det ikke der søte lille Dorothy ble døpt?»

Hun rynket brynene. Hvor i all verden ville han med dette?

«Det var gripende å se Amerikas eldste eksisterende kirke. Igotisk stil, er det ikke det?»

Hun ristet på hodet. «Wesley, du var i St. Luke’s fordi Bruce og Mimi Jansen ble gift i den kirken. Jeg hørte at de fikk i stand en egen kveldsmesse til ære for de lokale tv-stasjonene her nede. Så ikke narr meg til å tro at du interesserer deg for gotisk stil eller hvor jeg er døpt. Hva tar du meg for?»

«Men jeg tenkte på deg.»

«Ok.» Hun la trykket på siste stavelse og fikserte blikket på en av de sterkest lysende stjernene. Under henne i de snorrette gatene vokste lyden av en politisirene ganske langsomt. Også en slags romantikk i et svakt øyeblikk.

«Det var bare det jeg ville si.»

«Ja?» Hun ventet et øyeblikk. «Og så?»

Hun klarte ikke å få ham lenger utpå, men det var for så vidt nok for Doggie. De ville fortsette i det gamle sporet med hard og tett jobbing, primærkampanje og nominering og presidentkampanje i enda et halvt års tid. Og etter det skulle hun slippe ham litt tettere innpå. Nå visste hun i hvert fall at han var interessert.

Neste dag sov hun lenge og lot stuepiken dunke forgjeves på døren et par ganger før hun var klar for verden. Selv om dagen var sur og kald, hadde hun tenkt å tilbringe resten av formiddagen på verandaen hos moren i Chesapeake, med gummistøvlene oppe på trerekkverket. De skulle pakke seg inn i stygge vattepper og le rått av faren et par timer, tenkte hun, men Wesley rakk å ringe igjen før hun kom seg av gårde. Han forklarte at Bruce Jansen og følget ville være i Richmond før middag, og at Doggie måtte være på plass til samlingen som var tillyst på guvernørkontoret i State Capitol klokken tretten. Det hadde kommet inn en eller annen form for trusler mot Jansen, og Sunderland ville ha full mønstring av troppene.

Trusler mot Jansen, det hørtes ikke bra ut. «Hva slags trusler?» spurte hun, men Wesley visste ikke noe mer. Hun forsto. Jansen og Sunderland hadde valgt å brife alle på én gang.

Hun pakket kofferten og tok vareheisen ned i parkeringskjelleren for å hente bilen, en god, gammel MG med gitterfelger. Den hadde hun spinket sammen til av den magre lønna, og det manuelle giret skulle ingen av de unge pikkoloene få lov til å tukle med. No way!

Da hun åpnet heisdøren, sto Toby O’Neill der i parkeringskjelleren og lo. Han var ubarbert og hadde på seg en grå lagerfrakk, antagelig på vei for å tømme papir i søppelcontaineren. «Hei sann, miss Curtis, på farten allerede?»

Hun skulle til å protestere på navnet, men så nikket hun bare. Hva var vitsen med å hisse seg opp? Idioten lærte det aldri uansett.

«Tilbake til det store rasshølet, hæ?»

Hun gled forbi ham.

«Tilbake til det store rasshølet Jansen og ludderkona hans, som lurer USA og hele verden. De store rasshølene som lurer oss alle, hæ?»

Hun stanset. «Hva er det du sier, Toby?»

«Han er et rasshøl, og den stinkende kona er akkurat som de andre ludderne!»

Hun kunne ha gitt den lille, skakke mannslingen en rett høyre i det uflidde ansiktet. «Du, Toby. Du skal ikke si slike ting til meg, ok? Hvor har du det svineriet fra?»

Toby O’Neill gned seg i øyet. Av og til virket han normal, andre ganger som en fortumlet seksåring. Han var ubestemmelig og uforutsigbar. Kunne fare sammen det ene øyeblikket og fly opp det neste. Hun angret spørsmålet og tok et skritt mot bilen.

«Det store rasshølet har øyne som en firfisle og en ekkel, kløyvd tunge!» hørte hun bak seg. «Vi stoler ikke på ham her nede hos oss, aldri i verden. Vi stoler ikke på ham og ludderet hans og djevleyngelen hans, bare så du vet det. Aldri i verden.»

Hun snudde seg mot ham og la hånden på skulderen hans. Han hadde kalt Jansens ufødte barn for djevleyngel. Det samme hadde faren også gjort kvelden før. «Hvem er vi, Toby?»

«I hvert fall ikke deg.» Han lo. «I hvert fall ikke.»

«Er det faren min som har sagt disse tingene til deg, Toby?»

Han smilte et øyeblikk, men så stivnet han til. «Faren din?» Han så plutselig alvorlig ut. «Faren din sier ingenting om sånne ting, han.» Hun så blikket hans søke noe bak henne og snudde seg brått. Et par meter unna sto faren hennes og så på dem med et urovekkende uttrykk i ansiktet. Hva i all verden gjorde han her nede? Hun så seg om. Hadde han kommet i bilen? Hun hadde ikke hørt noe. Hun så på Toby igjen. Nå så han skremt ut for alvor.

«Du prater for mye tull, Toby,» sa faren hennes og så sint på den lille, spinkle mannen. «Vi vil ikke høre sånt om Doggies arbeidsgiver, forstår du det?»

Hun kjørte nordover langs motorveien med hodet myldrende av tanker og dukket ikke opp i tredje etasje i guvernørens sekretariat før ett minutt over ett.

Hele staben satt allerede linet opp til brifing rundt et enormt møtebord i et stort, luftig rom, og folk så ut som om de hadde sittet der i minst en halv time. Hun slengte seg ned ved siden av Wesley.

«Fikk du sove?» spurte Wesley etter å ha informert forsamlingen om hva han hadde sagt til pressen om dagens valg.

Hun gryntet bekreftende.

«Du sa at Jansen hadde fått trusler. Hva slags trusler?»

Wesley pekte på Thomas Sunderland som akkurat da kom inn i rommet. Sunderland nikket kort til alle og satte seg.

«Klokken 10.05 mottok vi et tips fra politiet om at det var blitt fremsatt trusler mot senator Jansen,» sa han og så alvorlig rundt på alle i rommet, som om de hadde noe å skjule.

Et tips fra politiet, hva betydde det? Doggie likte det ikke. Følelsen fra Kina lå alltid på lur.

Hun så på Wesley, men han merket det ikke. Kanskje han allerede hadde glemt samtalen i går, tenkte hun, og hadde lyst til å legge hånden på låret hans. Kanskje det kunne ruske opp i hukommelsen hans? Hun kikket bak seg over skulderen, der satt Donald Beglaubter og vinket til henne. Hun snudde seg mot Thomas Sunderland igjen. Han så ikke ut til å være i sin beste form, han heller.

«Foreløpig vet vi ikke helt hva det dreier seg om,» fortsatte han, «så derfor har jeg måttet gi Jansen beskjed om at sikkerhetsbestemmelsene er blitt skjerpet. Vi har tydeligvis gått inn i fase to av valgkampanjen, med andre ord den fasen hvor vi alle må oppføre oss som eventuelle representanter for en kommende regjering, og dermed også som mulige mål for all verdens forskrudde menneskers hat og ondskap. Det er beklagelig, selvsagt, men slik er det.»

Sunderland nikket mot døren, som en av guvernørkontorets faste sikkerhetsvakter nettopp hadde åpnet, og fem–seks alvorlige menn i svarte dresser kom skridende inn en etter en.

«Fra nå av vil ikke Jansen kunne vise seg offentlig noe sted uten at området er grundig gjennomgått og sikret på forhånd. Her får dere hilse på de nye sikkerhetsfolkene våre, la oss ta varmt imot dem!» Han klappet i hendene et par ganger. «Dette teamet er under kommando av spesialagent Ben Kane, som akkurat nå er inne og hilser på sjefen. Disse karene vil fra nå av sørge for senator Jansens personlige sikkerhet, i full overensstemmelse med Secret Service og deres sikkerhetsprosedyrer for presidentkandidater, som trer i kraft 120 dager før valgdagen i juli. Fra nå av skal dere følge deres anvisninger, er det forstått? Og se godt på disse gutta, for de kan komme til å gjøre en avgjørende forskjell for oss alle sammen.»

Doggie betraktet dem en etter en. De var faktisk umulig å skille fra hverandre hvis man ikke var moren deres. De var som kloninger, like høye og like brede og med døde øyne. Hun skulle til å kommentere dem for Wesley, men så gikk døren bak Sunderland opp, og Jansen kom inn fulgt av enda en ukjent mann i svart dress, antagelig var det sjefen for de svartkledde, Ben Kane.

«God ettermiddag, mine damer og herrer!» Jansen virket fullstendig uaffisert av situasjonen. «Er vi klare til å la oss hylle, folkens? Jeg kan fortelle dere at vi har en exit poll for Virginia allerede nå, vil dere høre den?» De skrek opp rundt bordet, og Jansen smilte: «Vi tar Virginia med 80 prosent!»

«Yes!» skrek Wesley ved siden av henne, og alle føk opp av stolene med armene i været. Det var tidlig på dagen for en exit poll, men likevel. 80 prosent, det var jo helt utrolig.

Doggie følte seg uendelig lett innvendig. Nå virket veien videre helt sikker. Neste stopp: Det hvite hus.

Da bifallet hadde lagt seg, rakte Thomas Sunderland armen i været. «Et øyeblikk, folkens! Det er fantastisk dette her, det er det virkelig. La oss gi vår neste president Bruce Jansen og oss selv en varm applaus.» Han begynte å klappe, og alle fulgte opp med hoiing og skriking. Sunderland løftet armen på nytt. «Folkens, alt tyder nå på at det er vi som kommer til å kjøre presidentkampanje til høsten, og da er det desto viktigere at vi gjør denne sikkerhetsgjennomgangen helt ferdig. Det vil nok oppstå lignende situasjoner senere også.» Han snudde seg mot Bruce Jansen. «Unnskyld meg, senator, jeg vet at det er en tradisjon å la seg hylle under åpen himmel, og jeg vet jo at De brenner etter å møte pressen ute på plenen foran Deres gamle hjemmebane, men jeg må dessverre si at det er umulig i dag!»

Jansens smil lot seg ikke tørke vekk uten videre. Han dunket Sunderland i ryggen så det tynne håret kom i uorden. Doggie så hvordan hånden hans automatisk fløy opp for å rette på det.

«Jeg er en svært lykkelig mann, Thomas.» Her begynte noen å klappe, og andre ropte gratulerer med barnet.

«Takk skal dere ha, tusen takk for det. Og i dag skal alle få se min lykke. Min sønn skal en dag få vite at faren hans ikke var den som lot seg true. At faren hans møtte pressen med stolthet akkurat hvor det passet ham.»

«Hvem sier at det blir en gutt?» ropte en eller annen.

Jansen slo ut med armene. «Hallo, gutt eller pike, det er det samme for meg. Dette er Amerika. Og er det ikke vår oppgave å skape fred og like betingelser for alle?»

Doggie så at Wesley ristet smilende på hodet. Han kunne vel ha sagt det mindre klønete, men applausen var det ingenting i veien med. Han klappet selv også.

«Ta det rolig, Thomas,» sa Jansen og snudde seg mot Sunderland. «Foreløpig vet vi ikke hvem som har kommet med trusselen, og vi vet heller ikke helt hva den går ut på. Det er sikkert bare falsk alarm, og jeg synes vi skal behandle den deretter. Idag skal det feires til gagns, og ingen skal få oss til å løpe og gjemme oss, eller hva, folkens?» Han løftet begge armene i været. «Det er VÅR DAG i dag, mine venner!» ropte han høyt.

De fleste reiste seg og klappet vilt med hendene løftet, men Doggie og Wesley fulgte ikke opp denne gangen. Hvis Sunderland mente de burde utvise ekstra forsiktighet, hvorfor ikke gjøre det?»

Sunderland rettet seg opp på stolen. «Jeg tviler på at det er klokt. Vi vinner valget på klar tale, men klar tale gir også fiender, senator Jansen. Dette er Amerika. Presidenter er ikke noen fredet rase, og det samme gjelder så absolutt også kandidater til embetet! Verden er et farlig sted, det vet De bedre enn noen, senator.»

Doggie så hvordan Jansens ansikt mørknet et øyeblikk. Mordet på Jansens første kone var ikke noe man brakte på bane. Sånn var det bare, og sånn hadde det alltid vært. Som om Sunderland ikke visste det. Hele salen visste det.

Jansen tok et skritt mot vinduet og så ut. Et øyeblikk føltes det som om skikkelsen stengte hele verden ute. Så snudde han seg med et lite, skjevt smil. «Jeg går nå ned i parken uansett! Jeg stiller meg foran springvannet, for svarte svingende. Hva tror dere om det?»

Sunderland så strengt på ham: «Ikke hvis jeg får bestemme!»

Jansen klappet ham på ryggen igjen. «Thomas, man kan ikke bygge noe som helst på mistro, kan man vel? Vi tar våre forholdsregler, ok, og så går vi ned i parken, skal vi si det sånn?» Så snudde han på hælen og gikk inn i siderommet, hvor Virginias sittende guvernør ventet på ham. Alle så på Sunderland, som ble sittende stille ved bordet med et tåkeslør foran ansiktet, som om han var fristet til å gi opp alt sammen. «Ok!» sa han etter noen lange sekunder. Han klappet hendene sammen. «Alle vet hva som venter, så la oss se å komme i gang!» Han støtte stolen fra bordet og gikk bort til den nye gruppen med svartkledde menn og snakket lavmælt med dem.

Mens rommet tømtes for mennesker, ble Doggie sittende på plassen sin ved siden av Wesley. Det var minst en time til ting virkelig begynte å skje. Den tiden kunne hun med fordel ha tilbrakt i sengen på Splendor Resort.

Wesley så at hun gjespet og la hodet på skakke: «Er du sikker på at du fikk nok søvn?»

Hun nikket. Så han granskende på henne? Som om han et øyeblikk fryktet at natteroen hennes kanskje var blitt forstyrret av en ukjent rival? Tenkte han det?

’Spør meg da vel,’ tenkte hun. Men Wesley knep øynene sammen og lot sjansen gå fra seg. Han la bare tvilen til side, og det var fordømt irriterende. Plutselig var han helt vanlig igjen. Satt på stolen og nikket og spurte hvordan fridagen hadde vært, hva hun hadde spist og hva hun hadde fordrevet kvelden med. Det var dette som gjorde ham så suveren til å turnere alle slags nærgående spørsmål fra journalister. Han var iskald og deilig, nærværende og interessert. Det var vanskelig ikke å nyte ham.

Han pekte ut av vinduet. «Dette er jo hjemmebanen din, Doggie. Så det er bare å gå ut og ta imot ovasjonene.» Etter hvert som de pratet, klarte han å myke henne opp til å fortelle om livet i Richmond, om årene etter foreldrenes skilsmisse, farens merkelige vesen og til slutt farens idé om at Jansen skulle tilbringe valgkvelden i november på Splendor Hotel i Virginia Beach. Wesley virket ikke særlig forbauset over tilbudet, men kommenterte det heller ikke. Så fortalte hun ham om motforestillingene sine mot i det hele tatt å bringe tilbudet videre, og om hvordan hun lenge hadde vært plaget av farens svingende sympatier og antipatier angående engasjementet hennes for senator Jansen. Wesley nikket oppmerksomt til alt, som om det var umulig å fortelle ham noe han ikke visste fra før. Det var en merkelig følelse, og egentlig ganske deilig.

«Far har en altmuligmann på hotellet i Virginia Beach,» sa hun. «Toby O’Neill heter han, jeg kan ikke utstå ham. Han er sikkert tilbakestående så han kan ikke noe for det, men av og til blir han bare for drøy. Idag fikk jeg helt hakeslipp av alt det stygge han sa om Jansen, så jeg vet ikke om jeg har lyst til å fortelle Sunderland om fars tilbud engang, og det synes jeg ikke du skal gjøre heller, Wesley. Kanskje er det far som har baktalt Jansen overfor O’Neill, kanskje er det ingenting. Men etter det vi har hørt i dag, så vet vi jo at det finnes folk som hater presidentkandidaten vår som pesten. Jeg vet at far er i stand til litt av hvert. Han kan godt si én ting og mene noe annet. Ellers hadde han jo heller ikke kommet så langt som han har.»

Wesley nikket. «Og denne Toby O’Neill, hva slags fyr er det? Hvordan kommer han inn i bildet?» spurte han.

«Herregud, han er ingenting, bare en stakkar. Men far har alltid hatt noen sånne rundt seg, som han prøver å hjelpe på rett kjøl. Itilfellet O’Neill har det bare tatt litt lenger tid enn vanlig.» Hun smilte. «Femten år, tror jeg. Minst.»

De hørte en stemme bakfra. «Hva var det denne O’Neill sa om Jansen, Doggie?»

Hun snudde seg og så inn i Sunderlands gravalvorlige ansikt. Hvor lenge kunne han ha stått der?

«Å, ingenting som betyr noe,» sa hun. «Mannen er jo tilbakestående.»

Sunderland slapp henne ikke med blikket.

Hun sukket. «Han kalte Mimi Jansen et ludder og sa at Jansen fører alle bak lyset. At han er et stort rasshøl med firfisleøyne og kløyvd tunge!»

«Ja vel, og mer?»

«Han sa at folk ikke stolte på ham her nede i sør, men det er vel blitt grundig motbevist i dag, eller hva?» Hun smilte. «80 prosent, det er jo et valgskred av en annen verden. Man får nesten ondt av de andre demokratiske kandidatene.» Hun lo kunstig og så hvordan smilerynkene bredte seg rundt Sunderlands øyne. «Glem den idioten, Mr. Sunderland, han betyr ingenting!»

Sunderlands smil visnet like plutselig som det var kommet. «Sa du at faren din tilbød oss Splendor Hotel i Virginia som base på valgkvelden? Det er et kvalitetshotell, er det ikke?»

«Jo, det har nettopp fått den femte stjernen!» Hun trakk på skuldrene. «Det er pinlig, men far gjør hva som helst for å få oppmerksomhet. Og nå har jeg brakt det videre. Det er det eneste jeg har lovet ham!»

En av de svartkledde nærmet seg kattestille. Det var Ben Kane, en glattslikket, oppsiktsvekkende attraktiv mann, hvis man valgte å se bort fra de to sykt tunge gullkjedene som dinglet rundt håndleddet hans. Han la hånden på Sunderlands overarm mens han holdt den andre opp til pluggen i øret. Sunderland lyttet til ham og nikket.

Trusler eller ikke, de var tydeligvis i ferd med å gjøre de siste forberedelsene til en pressekonferanse under åpen himmel.

Slik at Jansen kunne føre tradisjonen videre.

